ફીલ કરો. બદ્ધે બધું જ. દરેક ક્ષણ. સારી પણ અને નરસી પણ. તરસી હોય એવી પણ અને વરસી હોય એવી પણ. સંવેદના એટલે માત્ર સુખનો અહેસાસ જ નહીં, દુ:ખની અનુભૂતિ પણ, બ્લેકને પણ અને વ્હાઇટને પણ, કોલાહલને પણ અને સન્નાટાને પણ. આપણું હોવું અને આપણી સાથેનું તમામ અનુભવવું. જડ ન થવું હોય તો જીવતા રહો. માત્ર બહારનું જ નહીં, આપણી અંદરનું પણ ફીલ કરો. બહારની ફીલિંગ પણ તો જ આવશે જો આપણે અંદરથી ભરેલા હોઈશું. તમારી અંદર જે છે એને ખાલી ન થવા દો, એને ભરતા રહો. ભરેલા રહેવા માટે આપણે આપણી સાથે રહેવું પડે છે. તમે છેલ્લે ક્યારે તમારી સાથે રહ્યા હતા? તમને છેલ્લે ક્યારે તમારા વજૂદનો અહેસાસ થયો હતો? ન રહ્યા હોય કે અહેસાસ ન થયો હોય તો મોડું ન કરતાં. તમને મળતા રહો, જિંદગી તો તમને મળવા અાતુર જ હોય છે!